የመንገድ ሽፋኑን ለማሳደግ እየተደረገ ያለው ጥረት አበረታች መሆኑ ተገለፀ
 በአዲስ አበባ ከተማ ያለውን የመንገድ ሽፋን ለማሳደግ እየተደረገ ያለው ጥረት አበረታች ቢሆንም አዲስም ሆኑ የነባር መንገዶች የግንባታ ጥራት፣ የመንገዶች ደህንነትና አጠቃቀም ዙሪያ የሚታዩ ክፍተቶች መኖራቸውን የአዲስ አበባ ከተማ አስተዳደር የኮሙኒኬሽን ጉዳዮች ቢሮ ያስጠናው ጥናት ማመልከቱ ተገለፀ።ጥናቱ የተካሄደው በአዲስ አበባ ኮሙኒኬሽን ጉዳዮች ቢሮና ዋልታ ኢንፎርሜሽን ማዕከል በጋራ በመሆን ሲሆን፤ በጥናቱ ላይም 3ሺ 580 የሚሆኑ የመንግስትና የግል ድርጅት ሰራተኞች፣ መምህራን፣ ተማሪዎች፣ ወጣቶች፣ ሴቶች፣ የመኪና አሽከርካሪዎችና ሌሎች የህብረተሰብ ክፍሎችን ተሳትፈውበታል።በዛሬው ዕለት ጥናቱን መሰረት በማድረግ በአዲስ አበባ ባህልና ቲያትር አዳራሽ የከተማዋ ኮሙኒኬሽን ጉዳዮች ቢሮ “በአዲስ አበባ ከተማ የመንገድ ልማትና ደህንነት ሁኔታ ያለበት ደረጃ የህብረተሰቡ አስተያየት” በሚል ርዕስ በተዘጋጀው የውይይት መድረክ ላይ የከተማዋ ኮሙኒኬሽን ቢሮ ምክትል ሃላፊ አቶ ፀጋዬ በየነ እንደገለፁት፤ የተካሄደው ጥናት በከተማዋ እየተካሄዱ ባሉ የመንገድ ልማት ስራዎች ላይ የሚታዩ ችግሮችን በመለየት በህዝብ ተሳትፎ ልማቱን ወደ ላቀ ደረጃ ለማድረስ ይረዳል።እንደ አቶ ፀጋዬ ገለፃ፤ በጥናቱ ከተሳተፉ ነዋሪዎች መካከል 1ሺ 135 ወይም 31 ነጥብ 7 በመቶ የሚሆኑት በከተማዋ የመንገድ ሽፋንን ለማሳደግ እየተደረገ ያለው ጥረት አበረታች ነው ሲሉ፤ በአንዳንድ መንገዶች ግንባታ ላይ የታየው የመንገድ ደረጃ የከተማዋን አለም አቀፍ ደረጃ ያሳየ ነው በማለት አስተያየታቸውን ሰጥተዋል።በመንገድ ልማትና አጠቃቀም ላይ ችግሮች ቢኖሩም አዎንታዊ ጎኑ ያመዝናል ሲሉም አስተያየታቸውን መስጠታቸውን በውይይት መድረኩ ላይ አቶ ፀጋዬ ገልፀዋል።እንዲሁም 2ሺ 445 በመቶ የሚሆኑት በጥናቱ የተሳተፉ አስተያየት ሰጪዎች በከተማው የመንገድ ሽፋንን ለማሳደግ ጥረት እየተደረገ መሆኑን ሳይሸሽጉ ከገለፁ በኋላ አዲስም ሆነ ነባር መንገዶች ግንባታ ጥራት፣ በመንገዶች ደህንነትና አጠቃቀም ዙሪያ የሚታዩ ችግሮች የመንገድ ልማቱን ገፅታ አበላሽቶታል ማለታቸውን አቶ ፀጋዬ ተናግረዋል።በከተማዋ የሚታየው የመንገዶች መዘጋጋትና መጨናነቅ ዘላቂ መፍትሔ በሚሰጥ ልማት የመጣ ቢሆንም አማራጭ መንገዶችን ለትራፊክ እንቅስቃሴ ምቹ የማድረግ ስራም አብሮ ሊታሰብ እንደሚገባም አስተያየት ሰጪዎቹ መናገራቸውን ጥናቱ ይጠቁማል ብለዋል።በፓናል የውይይቱ መድረክ ላይ ጉዳዩ የሚመለከታቸው በርካታ አካላት የተገኙ ሲሆን፤ ከጥናቱ በተጨማሪም በመንገድ ልማቱ ላይ ያላቸውን አዎንታዊና አሉታዊ  አስተያየታቸውን አቅርበዋል።በፓናል የውይይት መድረኩ ላይ ተሳታፊ የነበሩት የአዲስ አበባ ከተማ ትራፊክ ፖሊስ ጽህፈት ቤት የህዝብ ግንኙነት ሃላፊ ረዳት ኢንስፔክተር አሰፋ መዝገቡ በበኩላቸው፤ ከመንገድ ልማቱ ጋር በተያያዘ እየተፈጠረ ያለው የትራፊክ መጨናነቅ ለትራፊክ ፖሊስ ከፍተኛ ጫና እየፈጠረ በመሆኑ ችግሮቹን ለመቅረፍ አማራጭ መንገዶች ቢዘጋጁ ጥሩ ነው በማለት ተናግረዋል።አዳዲስ በሚሰሩ መንገዶች ላይም የታክሲ፣ የአውቶቡስና የሌሎች መኪናዎች ማቆሚያ ቦታዎች የተለያየ እንዲሆን ተደርጎ ቢሰራ ጥሩ ነው በማለት አስተያየታቸውን ሰጥተዋል።ሌላው ከአራዳ ክፍለ ከተማ ወረዳ 8 ምክር ቤት የመጡት አቶ ዮሴፍ አበባ በበኩላቸው፤ የመንገድ ልማቱ በሚከናወንበት ወቅት ከአዲስ አበባ ውሃና ፍሳሽ፣ ከመብራት ሀይል ጋር በቅንጅት መሰራት ይገባል በማለት አሳስበዋል።የሚሰሩት መንገዶች የውሃ ማስወገጃ ቱቦዎች ጥበት እንዳለም በውይይቱ ወቅት የተሳተፉ ጉዳዩ የሚመለከታቸው አካላት አፅንኦት ሰጥተው ተናግረዋል።የአዲስ አበባ ከተማ መንገዶች ባለስልጣን ስራ አስኪያጅ ኢንጂነር ፍቃደ ሀይሌ ለተነሱት ጥያቄዎች አስተያየት ሰጥተዋል።በፓናል ውይይቱ ወቅት የተነሱት አዎንታዊም ሆነ አሉታዊ ጥያቄዎችን በመቀበል ሊሻሻል የሚገባቸውን በጋራ በመሆን እናሻሽላለን ካሉ በኋላ፤ በከተማው እየተካሄደ ያለው የመንገድ ልማት እስኪጠናቀቅ ድረስ ህብረተሰቡ በትዕግስት ሊጠብቅ እንደሚገባ አሳስበዋል። በመንገድ ልማቱ ወቅት ችግሮች ሊኖሩ እንደሚችሉ የገለፁት ኢንጂነር ፍቃደ ልማቱን በተሻለና በተቀናጀ መልኩ ለማስኬድ ከሚመለከታቸው አካላት ጋር በቅንጅት በመሆን እየተሰራ መሆኑን ጠቁመዋል።በተለይም ከአዲስ አበባ ውሃና ፍሳሽ ባለስልጣን፣ ከመብራት ሀይልና ከቴሌ ጋር በቅንጅት እየተሰራ መሆኑን ገልፀው፤ በመንገድ ልማት ወቅት በዋናነት ችግር የሚያጋጥማቸውና ልማቱን የሚያጓትተው በየአካባቢው የሚፈጠሩ የወሰን ማስከበር ችግሮች መሆናቸውን ኢንጂነር ፍቃደ መናገራቸውን ዋልታ ኢንፎርሜሽን ማዕከል ዘግቧል።